ตลาดเกาะติดการเมืองไม่ยุติ
โบรกเกอร์ชี้ อย่าวางใจการเมือง แนะติดตามใกล้ชิด เชื่อเปิดสภา 1 ส.ค.ร้อนอีก สัปดาห์นี้แบงก์อวดกำไรไตรมาส 2 คาดกำไรโต 4%
16 ก.ค. 2555

โบรกเกอร์ชี้ อย่าวางใจการเมือง แนะติดตามใกล้ชิด เชื่อเปิดสภา 1 ส.ค.ร้อนอีก สัปดาห์นี้แบงก์อวดกำไรไตรมาส 2 คาดกำไรโต 4% 
นักวิเคราะห์จากบริษัทหลักทรัพย์ เอเซีย พลัส (ASP) เปิดเผยว่า ภาพรวมการเมืองได้ผ่อนคลายลง หลังจากศาลรัฐธรรมนูญยกคำร้อง และวินิจฉัยว่าการแก้รัฐธรรมนูญไม่ขัดมาตรา 68 ซึ่งเป็นการผ่อนคลายความกังวลต่อความเสี่ยงการเมืองได้ในระยะสั้นเท่านั้น แต่ยังมีความขัดแย้งทางความคิดกันในวงกว้าง และจะมีอิทธิพลต่อบรรยากาศการลงทุน ต้องติดตามใกล้ชิดในการเปิดประชุมสภาสมัยสามัญทั่วไป วันที่ 1 ส.ค.นี้ คาดว่าจะมีการนำประเด็นร้อน การแก้ไขรัฐธรรมนูญ การพิจารณา พ.ร.บ.ปรองดองฯ การเปิดอภิปรายไม่ไว้วางใจเข้าพิจารณา
สำหรับการลงทุนในสัปดาห์นี้ เชื่อว่าตลาดจะได้แรงหนุนจากการประกาศกำไรสุทธิไตรมาส 2 ของธนาคารพาณิชย์ คาดว่ากำไรสุทธิจะเติบโต 4% จากไตรมาสแรก และธนาคารขนาดกลางและเล็ก ที่เน้นสินเชื่อรายย่อย จะทำสถิติสูงสุด รวมไปถึงกลุ่มเช่าซื้อรถยนต์ที่จะเติบโตตามการฟื้นตัวของอุตสาหกรรมยานยนต์ 
ด้านบริษัท บัตรกรุงไทย (KTC) เตรียมขายหุ้นกู้วงเงิน 1 หมื่นล้านบาท ซึ่งทริส เรทติ้ง ให้เครดิตที่ BBB+ แนวโน้มคงที่ ธนาคารไทยพาณิชย์ (SCB) ขายตั๋วเงินระยะสั้นวงเงิน 5 หมื่นล้านบาท ธนาคารกรุงไทย (KTB) ขายตั๋วเงินวงเงิน 7.5 หมื่นล้านบาท ธนชาต ขายหุ้นกู้เงิน 7,500 ล้านบาท จ่ายดอกเบี้ย 4.70%